Darius Vâlcov, consilierul premierului Dăncilă și fost primar al orașului Slatina condamnat în primă instanță la 8 ani de închisoare cu executare, a postat pe pagina sa de Facebook în care compară mișcarea Rezist cu nazismul și pe președintele României Klaus Iohannis cu dictatorul Adolf Hitler.

Vâlcov, ale cărui atacuri la adresa lui Klaus Iohannis s-au înmulțit în ultima vreme, a postat un clip în care în care simbolul comunității Rezist este transformat într-o zvastică, iar președintele Klaus Iohannis apare într-un trucaj fotografic ca Hitler, cu mustață și frizura dictatorului german și textul ”Hail Iohannis!”, relatează G4Media.

„Postarea prin care arătam că un lider #rezist este sandilău cu acte mi-a fost ștearsă. În continuare....”, a scris Vâlcov în dreptul clipului cu Iohannis.

Postarea a venit după ce Facebook a șters o altă postare a consilierului, în care acesta publica fișa medicală a unui protestatar, în condițiile în care publicarea informațiilor medicale fără acordul pacientului este interzisă prin lege.

Consilierul premierului nu este singurul care a stârnit revoltă cu astfel de comentarii. Fostul ministru al Educației, Liviu Marian Pop, l-a acuzat pe președintele Klaus Iohannis că „a condus o organizaţie care este „continuator” al unui grup nazist”, spunând că are aceste informaţii „de pe net”.

Afirmațiile lui Liviu Pop au fost calificate drept niște „calomnii ordinare debitate” de către Forumul Democrat al Germanilor din România.

În luna februarie, Darius Vâlcov a fost condamnat de prima instanță la 8 ani de închisoare cu executare, în dosarul în care este acuzat de trafic de influenţă, spălare de bani şi operaţiuni financiare sau acte de comerţ incompatibile cu funcţiile ocupate, după ce ar fi cerut de la o firmă de construcţii 20% din valoarea unor contracte publice, în perioada în care era edil al orașului Slatina.

Instanța a menținut, totodată, sechestrul pe bunurile ridicate la perchezițiile făcute în 2015 în acest dosar, adică circa 170 de tablouri și alte opere de artă, trei lingouri de aur și diverse sume de bani.